Rozbiehajú už jedenástu sezónu
Aikido je pod Pustým hradom relatívne známe a udomácnené bojové umenie. Minulú, už desiatu sezónu považuje klub za najúspešnejšiu.
2. okt 2007 o 0:00 (dv),
V novej sezóne ponúkne klub možnosť vyskúšať si tento šport aj novým záujemcom. A keďže Petka a spol. znovu očakávajú zvýšený záujem verejnosti, v septembri a októbri sa zrejme budú mať čo obracať. "Keďže každému novému členovi venujeme individuálnu pozornosť, rozhodli sme sa trénovať štyrikrát do týždňa." Reprezentanti klubu by sa okrem iného mali v priebehu roka opäť zúčastniť viacerých sústredení na Slovensku, v Česku, Poľsku a Rakúsku. "Zúčastniť by sme sa mali aj ďalších technických skúšok, ktoré podporia rast a pokrok v cvičení každého jednotlivca," dodal Petka. Klub taktiež plánuje usporiadať ďalšie vlastné sústredenie. "Účasť hlavného inštruktora Patrika Hala, držiteľa 3. danu, už máme potvrdenú. Zostáva akurát upresniť termín. Ako najpravdepodobnejší sa nám javí koniec októbra alebo začiatok novembra," poznamenal dodajúc: "Najhlavnejším cieľom klubu stále zostáva, aby naši členovia zaznamenali čo najväčší pokrok a dostali sa na čo najvyššiu technickú úroveň." Telocvičňu, kde klub cvičil aj doteraz, nezmenili. Stále sa stretávajú v priestoroch Materskej školy na Ulici Ľ. Fullu na Sekieri. Od septembra trénujú každý pondelok, utorok, štvrtok a sobotu.
Predchádzajúca, jubilejná desiata sezóna bola pre členov Aikido Klubu Zvolen doposiaľ tou najúspešnejšou. "Dobre dopadol nábor nových členov, ktorého sa zúčastnilo zatiaľ najviac záujemcov," prezradil jeden z inštruktorov tohto športu, Jozef Petka. Zvolenčanov v poslednej sezóne potešilo aj úplné splatenie nového zariadenia telocvične. "Požičali sme si naň pred dvoma rokmi. Pritom mesačné príspevky členov na prenájom telocvične zostali na najnižšej úrovni," doplnil Petka. Členovia zvolenského klubu však nezaháľali ani po športovej stránke. Pravidelne sa zúčastňovali sústredení, aj s medzinárodnou účasťou, a technických skúšok. V marci dokonca usporiadali štvrté vlastné sústredenie, ktoré viedol Richard Kováč, držiteľ 3. danu. "Pozvanie prijali aj cvičenci z Bratislavy, Hlohovca a Handlovej. Z pohľadu nášho klubu išlo zatiaľ o najúspešnejšie sústredenie," skonštatoval. V júli sa klub zúčastnil týždňovej medzinárodnej inštruktáže pod vedením francúzskeho inštruktora Nebiho Vurala, držiteľa 6. danu.